Aquesta guia presenta el model i les accions a seguir per avançar en l'Administració digital a la Generalitat de Catalunya.
El model d'Administració digital implica l'actuació sobre quatre àmbits: les persones, els processos, les dades i la tecnologia.
L'Administració pública, juntament amb la societat, estan vivint un profund canvi que requereix transformar el seu model de provisió i prestació, i orientar-se cap a serveis públics digitals, proactius i personalitzats.
Això exigeix repensar com i a qui es dirigeixen aquests serveis, i incorporar-ne la visió dels usuaris o destinataris mitjançant nous enfocaments basats en la innovació i la cocreació.
La societat evoluciona en el temps i també ho fa la seva demanda dels serveis públics a l'Administració.
Estem en una societat hiperconnectada i la premissa de l'Administració és oferir serveis de manera més eficient, escurçant els temps d'espera i amb menys recursos.
Si volem una transformació radical, més enllà de l'obligatorietat d'una norma, necessitem:
- La determinació i l'obstinació de les persones que treballen a l'Administració amb un mateix propòsit.
- Una cultura organitzacional de col·laboració, cocreació i innovació, amb un fort convenciment i lideratge.
- Les eines digitals que facilitin la presa de decisions basada en dades i la tecnologia per prestar serveis.
Per avançar en aquest propòsit, el nostre model de transformació digital implica l'actuació sobre quatre àmbits: les persones, els processos, les dades i la tecnologia.
Aquesta transformació està impulsada per tres palanques de canvi: el model de relació, el model de gestió i el model d'innovació tecnològica.
Per al desplegament d'aquest model, hem preparat el Decret d'Administració digital (pendent d'aprovació), elaborat de manera col·laborativa, amb la finalitat d'ordenar i desplegar l'Administració digital amb la màxima eficiència, establir el model de governança de la dada i recollir particularitats en el procediment administratiu.
Guiats pels principis de proactivitat i personalització en la prestació dels serveis públics digitals (participació, proximitat, inclusivitat, qualitat i confiança en l'Administració digital, etc.), estem impulsant "petites accions" que esperem que produeixin "grans canvis" en les nostres administracions.
A continuació, presentem algunes d'aquestes accions:
Descarregueu-vos la presentació
Versió de la presentació en castellà
Administració digital de la Generalitat de Catalunya: digitalment al teu costat
Les persones representen el motor, l'essència i l'ànima de qualsevol organització.
Les persones tenen la capacitat d'exercir un efecte multiplicador per generar canvis profunds en la manera de fer.
Compartir, col·laborar, treballar en equip, treballar en xarxa i activar la intel·ligència col·lectiva, entre d'altres, són valors que ens guien quan parlem del treball a l'era digital.
Els empleats públics han de ser un dels motors per avançar cap a l'Administració digital.Per això s'està impulsant un canvi cultural intern i noves formes de treball.
Això significa que la naturalesa de la feina administrativa canviarà i, per tant, també ho han de fer les competències dels professionals públics, que incorporaran nous entorns i perfils professionals més flexibles.
L'evolució del lloc de treball va acompanyada de la necessitat d'introduir les competències digitals: flexibilitat, innovació, empoderament tecnològic, compromís i competència social, ciberresiliència, col·laboració, capacitat i formació i orientació a la dada.
Aquestes vuit dimensions que s'han establert es complementen amb una eina d'autoavaluació que permet conèixer el nivell de maduresa digital dels empleats públics, per poder dissenyar un full de ruta de capacitació digital.
Les noves maneres de treballar són àgils, innovadores i orientades a la dada.
La introducció de metodologies innovadores ens permeten pensar i treballar d'una manera diferent, i usen la cocreació com a procés per a treballar col·laborativament.
Els processos representen el saber fer d'una organització i marquen com és el seu model de relació i de gestió.
Els processos determinen els serveis que oferim a la ciutadania i és imprescindible la seva evolució per tal d'aprofitar les noves tecnologies disponibles i aportar el màxim valor.
S'ha estès una imatge dels processos de l'Administració que es caracteritza per la seva complexitat, la dificultat de tramitació i un temps de gestió que els eternitzen.
Aquesta visió és la que desitgem trencar en el futur a través d'una Administració digital que canvia el seu paradigma de base: d'implantar tràmits a oferir serveis.
Amb aquest objectiu hem definit una metodologia per a l'evolució dels serveis de l'Administració digital.
La Guia de serveis digitals que està adreçada als empleats públics explica pas per pas aquesta nova manera de fer.
La Guia es basa en els principis de simplificació, empatia cap a la ciutadania, accessibilitat, millora contínua, innovació, omnicanalitat, proactivitat i personalització.
També hem definit una estratègia de transformació digital dels processos i serveis de l'Administració pública que constarà de cinc dimensions principals que hauran d'afrontar els departaments de la Generalitat de Catalunya:
1) Digitalització dels tràmits i processos externs que es tramitaran sense papers.
2) Transformació digital dels tràmits interns, per garantir una Administració íntegrament digital
3) Redisseny en clau digital dels serveis que s'ofereixen, per aportar el màxim valor.
4) Racionalització de les eines departamentals, amb la finalitat d'eliminar eines obsoletes i prioritzar solucions corporatives.
5) Incorporació de tecnologies innovadores per a la millora dels serveis.
Les dades són els nutrients de les organitzacions i cal posar focus en la funció de govern de la dada.
El govern de la dada és l'orquestració de persones, processos i tecnologia per facilitar que una organització pugui considerar la dada com un actiu estratègic.
Les noves tecnologies permeten la recollida i l'explotació de gran quantitat d'informació que ha de servir per guiar la presa de decisions.
L'Administració catalana està treballant per fer valer les dades de què disposa i la seva qualitat.
Estem avançant per gestionar les dades en tots els seus aspectes: organitzatiu, definició d'un vocabulari comú (metadades), treball en la seva arquitectura i qualitat, i un dels més importants, l'ètica aplicada a l'ús de les dades.
Tot això amb l'objectiu de poder generar més confiança en la ciutadania i fer efectiva l'oferta de serveis públics proactius i personalitzats.
Un dels elements principals en els quals hem començat a treballar és el model del govern de les dades, que té per objectiu avançar cap al concepte de dada única.
Aquest model ha de dotar de criteris i estàndards comuns la gestió de les dades a la Generalitat, amb independència de quin sigui el departament que les gestiona.
La tecnologia és un àmbit fonamental, però que depèn de persones, processos i dades.
Durant els últims anys l'àmbit d'actuació ha dipositat un enorme pes i responsabilitat en la tecnologia.
Aquesta manera de fer està canviant, atès que l'àmbit d'actuació, l'àmbit funcional, l'àmbit jurídic i l'àmbit tecnològic han de caminar de la mà i desenvolupar solucions que donin resposta a les demandes actuals.
Les noves tecnologies són imprescindibles per a la transformació digital de l'Administració i l'increment de la seva eficàcia.
Gràcies al treball conjunt amb el Centre de Telecomunicacions i Tecnologies de la Informació de la Generalitat de Catalunya (CTTI) i el Consorci Administració Oberta de Catalunya (Consorci AOC), estem fent importants passos per permetre que les nostres tecnologies sostinguin les necessitats del nostre model d'Administració digital del futur.
Les nostres prioritats són les següents:
• Invertir en la incorporació de solucions corporatives per suplir les mancances tecnològiques, amb l'objectiu d'aprofitar les economies d'escala i incrementar l'eficiència i els beneficis dels serveis públics.
• Evolucionar i crear sistemes per donar resposta a les noves necessitats vinculades al nou model de relació i de gestió de l'Administració digital.
• Utilitzar les tecnologies emergents.
Un exemple d'això és l'aposta que s'està fent per les tecnologies emergents, com la cadena de blocs (blockchain), la 5G i la intel·ligència artificial.